বাদামি গগণবেড়
বাদামি গগণবেড় বা বাদামি পেলিক্যান পেলিক্যানিডি গোত্রের অন্তর্গত এক প্রজাতির বড় আকারের পাখি। এদের মূল আবাস উত্তর ও দক্ষিণ আমেরিকা মহাদেশ জুড়ে। এরা দক্ষিণ ও পশ্চিম যুক্তরাষ্ট্রের উপকূলীয় অঞ্চলের বহুল পরিচিত এক পাখি। প্রজনন মৌসুমমে প্রশান্ত মহাসাগরের পূর্ব উপকূলের ক্যালিফোর্নিয়া থেকে চিলি এবং আটলান্টিক মহাসাগরের দক্ষিণ ক্যারোলিনা থেকে ওয়েস্ট ইন্ডিজ হয়ে ভেনিজুয়েলা পর্যন্ত এদের দেখা মেলে। এছাড়া অপ্রজননকালীন সময়ে কানাডা থেকে তিয়েররা দেল ফুয়েগো পর্যন্ত এদের দেখা যায়। পশ্চিম গোলার্ধে যে তিন প্রজাতির গগণবেড় দেখা যায়, তার মধ্যে এই প্রজাতিটি একটি। সকল গগণবেড়ের মধ্যে যে দু'টি প্রজাতি পানিতে ডাইভ দিয়ে খাবার সংগ্রহ করে, বাদামি গগণবেড় তার একটি।